Ezt a Ferrarit fogja vezetni Vettel és Leclerc idén
Az olasz istálló az ezredik futamára készül a Forma-1-ben.
Bemutatta idei autóját, az SF1000-et a Ferrari Forma-1-es csapata. Az olasz istálló két pilótája 2020-ban is a német  Sebastian Vettel és a monacói Charles Leclerc lesz. A kedd esti ceremóniát a Reggio Emilia-i Romolo Valli színházban tartották. Az autó elnevezése arra utal, hogy a Ferrari idén futja ezredik futamát az F1-ben.

A versenygép külsőre hasonlít a tavalyi modellre, Mattia Binotto csapatfőnök szerint azonban a karosszéria alatt nagyok a különbségek. 

"Minden alkatrészen dolgoztunk" - fogalmazott a szakember.

  "És egy kicsit vörösebb is a tavalyinál. Nagyon tetszik

 - tette hozzá a négyszeres világbajnok Vettel, akinek idén jár le a szerződése az olasz istállónál.

A Ferrari a pilóták között 2007-ben, a konstruktőröknél pedig egy évvel később lett világbajnok legutóbb.

Az első Forma-1-es teszt jövő szerdán kezdődik Barcelonában, míg a szezon nyitóversenyét március 15-én rendezik Melbourne-ben.
Ferrari Forma-1 Charles Leclerc SF1000 Sebastian Vettel